b'\n_START_ARTICLE_\nDisko kraljica\n_START_SECTION_\nSnov in motiv\n_START_PARAGRAPH_\nDisko kraljica je del trilogije z naslovom Vro\xc4\x8dica disko no\xc4\x8di, ki jo tvorita \xc5\xa1e mladinska romana Maturant (2012) in Vrnitev kralja diskoteke (2016). Prvo in tretje delo se neposredno nadaljujeta, medtem ko ima Maturant samostojno zgodbo, v kateri se pojavljajo tudi junaki iz drugih dveh romanov. Kraj dogajanja so diskoteke Metulj, Super Li in Klub mladih. \xc4\x8casovni okvir Disko kraljice in Maturanta je trenutek Titove smrti, Vrnitev kralja diskoteke pa desetletje zatem. Protagonisti \xc5\xbeivijo v obdobju velikih sprememb (konec socializma, rojstvo demokracije) in se ukvarjajo z ve\xc4\x8dnimi problemi odra\xc5\xa1\xc4\x8danja, iskanja identitete, sre\xc4\x8de in prostora pod soncem. Roman opisuje svet \xc5\xa1minkerjev, ki \xc5\xbeivijo po svojem kodeksu obna\xc5\xa1anja, obla\xc4\x8denja in lastnih vrednot. \xc4\x8ceprav predstavljajo odsev dolo\xc4\x8denega \xc4\x8dasa in okolja, so arhetipski vzorec sveta odraslih, katerega posnemajo.\n_START_SECTION_\nVsebina\n_START_PARAGRAPH_\nV diskoteki Metulj kraljujejo lepo oble\xc4\x8deni \xc5\xa1minkerji, ki so svet zase. Risto je glavni frajer, ki vedri in obla\xc4\x8di. Vsi se zgledujejo po njem ter \xc5\xbeelijo biti njegovi prijatelji. Vse bejbe ho\xc4\x8dejo biti njegove punce, kajti tista s katero hodi, avtomatsko postane kraljica diskoteke. Nekega ve\xc4\x8dera diskoteko v dru\xc5\xbebi sestri\xc4\x8dne obi\xc5\xa1\xc4\x8de mlada Andreja, neizku\xc5\xa1eno dekle, ki pride iz vasi \xc5\xbeivet v mesto. Naveli\xc4\x8dani Risto s svojim najbolj\xc5\xa1im prijateljem sklene stavo. \xc4\x8ce bo iz outsiderke naredil glavno \xc5\xa1minkerico, disko kraljico, bo dobil motor yamaho. Zgodi pa se nekaj nepri\xc4\x8dakovanega, zdolgo\xc4\x8daseni Risto se zaljubi v Andrejo. Dekle rade volje sprejme njegovo ponudbo, da ji bo pomagal do statusa vodilne metula\xc5\xa1ice. Spo\xc4\x8detka mu vra\xc4\x8da naklonjenost in ljubezen. Ko pa Andreja postane disko kraljica in izve za stavo, je njune romance konec. Risto je izgubljen, zapusti Metulj. \xc5\xa0ele prometna nesre\xc4\x8da znova spremeni njun odnos.\n_START_SECTION_\nOcene\n_START_PARAGRAPH_\nPrva izdaja romana je bila med najbolj branimi knjigami po izboru posameznih knji\xc5\xbenic. Na spletnih forumih je pogosto na seznamih priporo\xc4\x8denega branja.'